แบงก์เฉยสำรองหนี้
กันเผื่อสินเชื่อ-วิกฤตยุโรปแล้ว
7 ก.ค. 2555

กันเผื่อสินเชื่อ-วิกฤตยุโรปแล้ว
ธนาคารย้ำกันสำรองคำนวณการปล่อยสินเชื่อและสถานการณ์ยุโรปแล้ว “ไทยพาณิชย์” กันสำรองเพิ่มขึ้นเป็นเดือนละ 500 ล้านบาท 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ปีนี้ธนาคารกันสำรองเผื่อหนี้สงสัยจะสูญเดือนละ 500 ล้านบาท เพิ่มจากปีก่อนที่กันสำรองเดือนละ 300 ล้านบาท ซึ่งเป็นการกันสำรองที่รวมทั้งการขยายสินเชื่อ และความไม่แน่นอนในเศรษฐกิจต่างประเทศที่เกิดจากสถานการณ์ในสหภาพยุโรป (อียู) ไว้แล้ว
“การกันสำรองต้องดูทุกๆ ครึ่งปีอยู่แล้ว ต้องมีการขอบอร์ด และทำให้เหมาะสมกับบรรยากาศตอนนั้น ระดับที่สำรองในขณะนี้เพราะเรารู้ตั้งแต่ต้นปีแล้วว่าจะมีเรื่องอียู” นางกรรณิกา กล่าว
นายอภิศักดิ์ ตันติวรวงศ์ กรรม การผู้จัดการใหญ่ ธนาคารกรุงไทย กล่าวว่า ปัจจุบันการกันสำรองของธนาคารอยู่ที่เดือนละ 500 ล้านบาท เป็นระดับที่ทำอย่างนี้ 2 ปีแล้ว การกันสำรองต้องมีความสมดุลต้องคำนึงถึงหลายส่วนและต้องตอบคำถามผู้เกี่ยวข้องทุกฝ่ายได้ ซึ่งปัจจุบันหนี้ที่ไม่ก่อให้เกิดรายได้ (เอ็นพีแอล) ก็ลดลง เหตุการณ์ตอนนี้ยังเป็นปกติ
“สมมติถ้าหนี้เสีย 100 บาท แล้วเราต้องเอาเงินไปเก็บ 150 บาท แล้วจะตอบผู้ถือหุ้นยังไง ของอย่างนี้ต้องตอบคำถามทุกคนได้” นายอภิศักดิ์ กล่าว
ทั้งนี้ สินเชื่อครึ่งปีแรกเติบโตได้ดี แต่ครึ่งปีหลังเชื่อว่าสินเชื่อจะไม่เติบโตเท่าครึ่งปีแรก เพราะผู้ประกอบการเริ่มระมัดระวังตัวจาก 2 ปัจจัย คือ เศรษฐกิจต่างประเทศที่เกิดจากสหภาพยุโรป (อียู) และการเมืองในประเทศไทย จึงยังไม่เห็นการลงทุนโครงการใหญ่ในครึ่งปีหลัง
ด้านนายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ปัจจุบันธนาคารตั้งสำรองไตรมาสละ 1,500-1,800 ล้านบาท ซึ่งเป็นไปตามแผนการประเมินของธนาคารขณะนี้ไม่มีปัญหาเรื่องสินเชื่อที่ส่งผลต่อการกันสำรอง แต่ในช่วงที่เกิดเหตุการณ์น้ำท่วมปลายปีก่อน ธนาคารได้ตั้งสำรองเพิ่มช่วงนั้นไป